|  |
| --- |
|   **PRIOPĆENJE** |

**INA i ove godine nagradila NajMentore/ice**

* **Više od 220 prijava pristiglo na natječaj NajMentor/ica 2014.**
* **Najboljim mentoricama iz područja matematike, kemije i fizike uručene nagrade**
* **Najinspirativnija nominacija osvojila posebnu nagradu**

**Zagreb, 12. prosinca 2014. – Danas je u prostorijama Inine Upravne zgrade održana svečana dodjela nagrada profesorima matematike, kemije i fizike u sklopu projekta NajMentor/ica 2014. koji se u organizaciji Ine održava već četvrtu godinu zaredom. NajMentoricom za područje matematike proglašena je profesorica Vjera Antolaš, iz Gimnazije dr. Ivana Kranjčeva, Đurđevac, a za područje fizike priznanje NajMentor dobila je profesorica Jadranka Sabolek, iz III. gimnazije, Zagreb, dok je NajMentoricom za područje kemije proglašena profesorica Ivka Nevistić, iz VII. gimnazije, Zagreb.**

*„U Ini smo vrlo zadovoljni što je i ovogodišnji projekt zabilježio značajan odaziv među studentima što je i rezultiralo velikim brojem nominacija. Projekt NajMentor/ica pokrenuli smo s ciljem promicanja prirodnih znanosti, mentorstva te jačanja suradnje i odnosa sa studentima i akademskom zajednicom, koja je zahvaljujući brojnim projektima i inicijativama pokrenutima tijekom posljednjih nekoliko godina zaista na visokoj razini,“* izjavila je ovom prilikom Vladimira Senčar Perkov, direktorica Ininog Sektora upravljanja ljudskim resursima.

Profesore su za priznanje nominirali njihovi bivši učenici te su se njihove nominacije zbrajale u svakom od tri navedena područja. Titulu NajMentorice osvojili su profesorice s najviše nominacija. Najboljoj profesorici u pojedinoj kategoriji dodijeljena je plaketa i novčana nagrada u iznosu od 5 tisuća kuna. Također, za najinspirativniju nominaciju tabletom je nagrađen student Fakulteta strojarstva i brodogradnje, Valentino Kudeljan za nominaciju profesora matematike Božidara Pecaka, profesora Srednje škole Dragutina Stražimira, Sveti Ivan Zelina. Prisutne su svojim nastupom zabavili djeca glumci iz „Malog kazališta bajki“ koje djeluje u SOS Dječjem selu Lekenik sa svojom novom predstavom „Cvrčak i mrav“ temeljenoj na motivima Ezopove basne. Jednako kao i u basni, predstava govori o vrijednostima koje želimo prenijeti našoj djeci od najranije dobi – radu, trudu, zalaganju, ali i međusobnom pomaganju i potpori.

Natječaj NajMentor/ica omogućuje studentima da nominiraju profesora ili profesoricu iz srednje škole koji su u njima potaknuli želju za učenjem i napredovanje, usadili ljubav prema prirodnim znanostima te utjecali na njihov daljnji odabir profesionalnog usmjerenja. Mentore je moguće nominirati u prirodoslovnim područjima matematike, fizike i kemije, a pozvani da se uključe u natječaj putem nominacija svojih profesora bili su studenti tehničkih i tehnoloških fakulteta, prirodoslovnih fakulteta i fakulteta geo znanosti. Na ovogodišnji natječaj pristiglo je više od 220 nominacija s čak 15 fakulteta, a nominirano je više od 170 profesora i profesorica.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 442 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr